Rozhodnutie Rady
z 24. marca 1997 [1]
o odstránení cla pre určité alkoholické nápoje
(97/360/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 113, v súvislosti s prvou vetou jej článku 228 ods. 2,
so zreteľom na návrh Komisie,
keďže odstránenie cla zo strany Spojených štátov a Európskeho spoločenstva sa považuje za všeobecne prospešné;
keďže Spojené štáty a Európske spoločenstvo pripravili dohodu vo forme memoranda o porozumení o alkoholických nápojoch; keďže dohoda obsahuje zmeny zoznamu EC CXL pre alkoholické nápoje, ktoré by sa mali predložiť Svetovej obchodnej organizácii;
keďže dohoda vo forme memoranda o porozumení medzi Spojenými štátmi a Európskym spoločenstvom o alkoholických nápojoch by sa mala schváliť v mene spoločenstva,
ROZHODLA TAKTO:
Článok 1
Dohoda vo forme memoranda o porozumení medzi Spojenými štátmi a Európskym spoločenstvom o alkoholických nápojoch sa týmto schvaľuje v mene spoločenstva.
Text dohody je pripojený k tomuto rozhodnutiu.
Článok 2
Komisia sa týmto oprávňuje predložiť Svetovej obchodnej organizácii zmeny zoznamu spoločenstva stanovené v zozname EC CXL pre alkoholické nápoje, uvedené v dohode pripojenej k tomuto rozhodnutiu.
Článok 3
Predseda Rady sa týmto oprávňuje určiť osobu splnomocnenú na podpísanie dohody vo forme memoranda o porozumení tak, aby zaväzovala spoločenstvo.
Článok 4
Toto rozhodnutie sa uverejní v Úradnom vestníku Európskych spoločenstiev.
V Bruseli 24. marca 1997